ජගත් ක්‍රිකට් කවුන්සලයට අනුබද්ධිත රටවලට ටෙස්ට් ක්‍රීඩා කිරීමේ මං විවර කෙරෙන ‘අයි.සී.සී. ටෙස්ට් අභියෝගය’ නමැති නව වැඩපිළිවෙල 2018 වසරේ සිට සෑම සිවු වසරකටම වරක් පැවැත්වෙනු ඇත.ජගත් ක්‍රිකට් කවුන්සලය (අයි.සී.සී.) විසින් අනුමත කර තිබෙන මේ ‘ටෙස්ට් අභියෝගය’ට අනුව අයර්ලන්තය හා ස්කොට්ලන්තයට ටෙස්ට් ක්‍රිකට් ක්‍රීඩා කිරීමේ වරම් ලැබෙනු ඇත.ටෙස්ට් ක්‍රීඩා නොකරන රටවල් අතර ඉහළින්ම සිටින කණ්ඩායම් අතර පවත්වනු ලබන ‘අයි.සී.සී. අන්තර් මහාද්වීප කුසලාන තරගාවලියේ ජයග්‍රාහකයන් ලොව ටෙස්ට් ශ්‍රේණිගත කිරීම්වල පහළින්ම සිටින කණ්ඩායම සමග පස්දින ක්‍රිකට් තරග හතරක් ක්‍රීඩා කරනු ඇත. 2013 වසරේදී ඇෆ්ගනිස්තානය අවසන් තරගයේදී පරාජය කරමින් අයර්ලන්තය කුසලානය දිනා ගත්තේය.මේ නව ක්‍රමය අනුව ‘අයි.සී.සී. අන්තර් මහාද්වීප කුසලානය’ ටෙස්ට් ක්‍රිකට් ක්‍රීඩාවට පිවිසෙන මාර්ගය බවට පත්වෙයි.‘ටෙස්ට් අභියෝගය’ සැලැස්ම යටතේ 2017 වසරේ දෙසැම්බර් 31 වැනි දින වන විට ලොව ටෙස්ට් ශ්‍රේණිගත කිරීම්වල 10 වැනි ස්ථානයේ සිටින කණ්ඩායම ‘අයි.සී.සී. අන්තර් මහාද්වීප කුසලානය’ දිනා ගෙන සිටින කණ්ඩායම සමග ටෙස්ට් ක්‍රීඩා කරනු ඇත.2017 වසර වන විට සම්පූර්ණ කිරීමට සැලසුම් කර තිබෙන මීළඟ ‘අන්තර් මහාද්වීප කුසලාන’ ජයග්‍රාහකයන්ට එරෙහිව ටෙස්ට් ශ්‍රේණිගත කිරීමේ 10 වැනි ස්ථානයේ පසුවන කණ්ඩායම ඔවුන්ගේ රටේ තරග දෙකක් හා රටින් පිට තරග දෙකක් වශයෙන් පස්දින තරගමාලාවකට සහභාගි වනු ඇත.ටෙස්ට් ක්‍රීඩා කිරීමෙන් අයර්ලන්තය තුළ ක්‍රිකට් ක්‍රීඩාවට ස්ථිරත්වයක් ගෙන ඒමට හැකිවනු ඇතැයි අයර්ලන්ත ක්‍රිකට් නායක විලියම් පොටර්ෆීල්ඩ් විශ්වාස කරයි..